Document ID: 32008R1033

KOMMISSIONENS FORORDNING (EF) Nr. 1033/2008
af 20. oktober 2008
om ændring af forordning (EF) nr. 802/2004 om gennemførelse af Rådets forordning (EF) nr. 139/2004 om kontrol med fusioner og virksomhedsovertagelser
(EØS-relevant tekst)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til aftalen om Det Europæiske Økonomiske Samarbejdsområde,
under henvisning til Rådets forordning (EF) nr. 139/2004 af 20. januar 2004 om kontrol med fusioner og virksomhedsovertagelser (EU-fusionsforordningen) (1), særlig artikel 23, stk. 1,
efter høring af Det Rådgivende Udvalg for Kontrol med Fusioner og Virksomhedsovertagelser, og
ud fra følgende betragtninger:
(1)
Kommissionens forordning (EF) nr. 802/2004 af 21. april 2004 om gennemførelse af Rådets forordning (EF) nr. 139/2004 om kontrol med fusioner og virksomhedsovertagelser (2) fastsætter procedurereglerne for anmeldelse og behandling af fusioner. På grund af Bulgariens og Rumæniens tiltrædelse af Den Europæiske Union er det nødvendigt at ajourføre den formular, der skal anvendes til at anmelde fusioner, og hvori der kræves visse oplysninger baseret på en liste over alle medlemsstaterne.
(2)
Med hensyn til dokumenter fremsendt af og udtalelser fremsat af personer, virksomheder eller virksomhedssammenslutninger under sagsbehandlingen bør der fastlægges klare regler for proceduren for at anse sådanne dokumenter eller udtalelser for ikke at være fortrolige.
(3)
Den 8. juni 2004 vedtog Det Blandede EØS-udvalg afgørelse nr. 78/2004 og afgørelse nr. 79/2004. Ved disse afgørelser blev forordning (EF) nr. 139/2004 inkorporeret i EØS-aftalen. For at tage hensyn til disse afgørelser og af hensyn til klarhed og åbenhed bør der foretages tilpasninger i anmeldelsesformularerne, især i RS-formularen til begrundede erklæringer, der omhandler de oplysninger, der skal gives i forbindelse med henvisninger af fusioner forud for anmeldelsen jf. artikel 4, stk. 4 og 5, i forordning (EF) nr. 139/2004.
(4)
For at give Kommissionen et tilstrækkeligt grundlag for at vurdere tilsagn, som anmeldende parter i henhold til artikel 6, stk. 2, eller artikel 8, stk. 2, i forordning (EF) nr. 139/2004 tilbyder at afgive, så fusionen kan blive forenelig med fællesmarkedet, bør de anmeldende parter pålægges pligt til at fremsende detaljerede oplysninger om de tilsagn, de tilbyder, og særligt konkrete oplysninger, hvis der tilbydes et tilsagn om at afhænde en virksomhed.
(5)
For at dokumentere over for Kommissionen, at tilsagnene vil blive opfyldt korrekt og rettidigt, bør det præciseres, at tilsagnene kan omfatte nærmere angivelse af den fremgangsmåde, parterne vil følge herfor, herunder udpegelse af en trustee, der skal bistå Kommissionen med at føre tilsyn med, at tilsagnene efterleves.
(6)
Forordning (EF) nr. 802/2004 bør derfor ændres i overensstemmelse hermed -
UDSTEDT FØLGENDE FORORDNING:
Artikel 1
I forordning (EF) nr. 802/2004 foretages følgende ændringer:
1)
I artikel 18 indsættes som stk. 4:
»4. Hvis personer, virksomheder eller virksomhedssammenslutninger undlader at efterkomme stk. 2 eller 3, kan Kommissionen gå ud fra, at de pågældende dokumenter eller udtalelser ikke indeholder fortrolige oplysninger«.
2)
I artikel 20 indsættes som stk. 1a:
»1a. Ud over at opfylde kravene i stk. 1 skal de deltagende virksomheder samtidig med, at de tilbyder at afgive tilsagn i henhold til artikel 6, stk. 2, eller artikel 8, stk. 2, i forordning (EF) nr. 139/2004, fremsende de oplysninger og dokumenter, der kræves på RM-formularen angående afhjælpende foranstaltninger (RM-formularen) i bilag IV til nærværende forordning, i ét originalt eksemplar samt ti kopier. Disse oplysninger skal være korrekte og fuldstændige.«
3)
Som artikel 20a indsættes:
»Artikel 20a
Trustee
1. De tilsagn, de deltagende virksomheder tilbyder i henhold til artikel 6, stk. 2, eller artikel 8, stk. 2, i forordning (EF) nr. 139/2004, kan omfatte, at der på de deltagende virksomheders egen bekostning udpeges en uafhængig trustee (eller flere), som skal bistå Kommissionen med at føre tilsyn med parternes opfyldelse af tilsagnene, eller til hvem det overdrages at opfylde tilsagnene. Den pågældende trustee kan udpeges af parterne med Kommissionens godkendelse eller af Kommissionen. Den pågældende udfører sine opgaver under Kommissionens tilsyn.
2. Kommissionen kan knytte bestemmelser angående en trustee i et tilsagn til sin beslutning som betingelser påbud i henhold til artikel 6, stk. 2, eller artikel 8, stk. 2, i forordning (EF) nr. 139/2004.«
4)
Bilagene ændres i overensstemmelse med bilaget til denne forordning.
Artikel 2
Ikrafttræden
Denne forordning træder i kraft dagen efter offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 20. oktober 2008.

Labels: 12
4
15